text: Religiøs sekt er igen på Rømø
  10 oktober 2010 kl. 10.09
  Tyske medlemmer af en religiøs sekt er blevet bortvist fra en strand på Rømø. Det oplyser Syd- og Sønderjyllands Politi.
  Sekten, der muligvis har forbindelse til en tysk ny-religiøs organisation ved navn Gotteskinder (på dansk Guds børn) er gennem flere år regelmæssigt kommet til Rømø.
  På stranden venter børn og voksne så på fuldmånen, mens de befinder sig helt ude i vandkanten.
  Det har flere gange betydet, at sektens medlemmer er kommet i overhængende fare, når tidevandet kommer. 
  For nogle år siden måtte den lokale redningsbåd redde flere personer i land.
  
  Kran tilkaldt
  I denne omgang ankom de første medlemmer af sekten til Rømø i går eftermiddag, og i går aftes var der samlet en snes personer i adskillige biler på stranden.
  Syd- og Sønderjyllands Politi sendte en gruppe betjente til stedet. De forsøgte dels at få tyskerne til at identificere sig og dels at overtale dem til at forlade stranden ved Lakolk. 
  Da sektmedlemmerne ikke ville nogen af delen, blev der tilkaldt kran-assistance til at få de fastkørte biler bragt ind på fast vej. Ved 00.30 tiden blev hele gruppen så bortvist og fulgt ind på fastlandet.
  